ET Euroopa Liidu Teataja C 34/8

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 34/04

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„PRLEŠKA TÜNKA”

EÜ nr: SI-PGI-0005-0533-24.03.2006

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministrstvo RS za kmetijstvo, gozdarstvo in prehrano Aadress: Dunajska 58 SI-1000 Ljubljana SLOVENIJA Tel +386 14789109 Faks +386 14789055 E-post: varnahrana.mkgp@gov.si

2. Taotleja:

Nimi: Društvo za promocijo in zaščito prleških dobrot Aadress: Križevci 11 SI-9242 Križevci pri Ljutomeru SLOVENIJA Tel +386 25888144 Faks — E-post: — Koosseis: Tootjad/töötlejad ( X ) muud ( )

3. Toote liik:

Klass 1.2. Lihatooted (kuumtöödeldud, soolatud, suitsutatud jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Prleška tünka”

4.2. Kirjeldus:

Prleška tünka koosneb lihast ja hakitud pekist. Lihatükid (sea jalad, seljatükk, sirloin või kael) on soolatud, kuiva kuumusega töödeldud, ja suitsutatud. Hakitud peki (hakitud peekon) valmistamiseks seljapekki kuumtöödeldakse, hakitakse ja maitsestatakse. Liha ja pekki laagerdatakse anumas koos vähemalt 30 päeva.

Prleška tünka sisaldab alati nii liha kui ka pekki. Liha on alati soolatud kuumtöödeldud lihale omase ühtlase heleroosa värvusega ja selles ei ole halli, tumedat või muid värvuse muutusi. Pekk on kreemjasvalge värvuse ja määrdeks sobiva konsistentsiga, sisaldab riisiterasuurusi tükke ja on ainuomase maitsega.

Lihal on täidlane soolatud ja suitsutatud liha maitse, see on parajalt soolane, harmoonilise ja rõhutatud maitseainete buketiga. Peki maitse peab olema ainuomane.

4.3. Geograafiline piirkond:

Prleška tünkat toodetakse Prlekija geograafilises piirkonnas, mis hõlmab Ljutomeri, Razkrižje, Križevci, Veržej, Sveti Jurij, Radenci, Gornja Radgona ja Ormoži omavalitsusi.

4.4. Päritolutõend:

Kõik tootjad peavad asuma nimetatud geograafilises piirkonnas.

Igal tootjal peavad olema andmed, mis tõendavad Prleška tünka spetsifikatsiooninõuete täitmist. Tootjal peavad olema andmed tarnitud toormaterjali, tootmisprotsessi, laagerdumisaja kestuse, mikrobioloogiliste ja organoleptiliste analüüside ning toodetud ja müüdud Prleška tünka koguste kohta. Ühing Društvo za promocijo in zaščito prleških dobrot (Prlekija toitude edendamise ja kaitse ühing) kontrollib tootjate asukohta ning nende andmeid, mis sisaldavad tõendeid asjaomaste eeskirjade ja spetsifikatsioonide järgimise kohta. Ühing peab ka tootjate nimekirja. Kogu tootmisprotsess toormaterjali kasutamisest lõpptooteni on tänu rangele kontrollile iga tootja puhul jälgitav. Tootjaid kontrollib ka Euroopa standardile EN 45011 vastav sõltumatu kontrolliasutus.

4.5. Tootmismeetod:

Prleška tünka koosneb lihast ja pekist.

Liha (sea jalad, seljatükk, sirloin või kael) ilma kontide, naha ja nahaaluse rasvata soolatakse nii, et soola pannakse 2,4–2,8 % toore liha massist (NaNO2 lubatud kontsentratsiooniga 0,5–0,6 %). Lisada võib ka kuni 0,5 % suhkrut. Soolvee lihasse süstimine on keelatud. Liha valmistamisel on lubatud kasutada veel järgmisi maitseaineid: pipar, küüslauk, köömned ja loorber. Temperatuur soolamisel peab olema 0–8 °C. Ühtlaselt soolatud liha töödeldakse kuiva kuumusega ja suitsutatakse.

Pekk saadakse järgmiselt: kõva seljapekki kuumtöödeldakse, seejärel tehakse sellest 6–8 mm diameetriga hakkliha ja soolatakse keedusoolaga (2–2,4 % soola liha massist) ja maitsestatakse vajadusel pipra ja küüslauguga.

Prleška tünka valmistamiseks, asetatakse töödeldud liha ja pekk vaheldumisi kihtidena anumasse, mida nimetatakse tünkaks. Kõige alumine kiht on pekk, millele järgneb kiht liha ja siis jälle kiht pekki jne. Pealmine kiht on alati pekikiht. Lihatükid asetatakse anumasse nii, et need üksteisega kokku ei puutuks. Liha ja pekki laagerdatakse anumas koos vähemalt 30 päeva.

Prleška tünkat hoitakse suletud anumates või kottides temperatuuril kuni 12 °C.

Valmispakendatud Prleška tünka kaal ei ole kindlaks määratud, kuid liha ja peki vahekord peab jääma vahemikku 60:40 kuni 70:30.

Valmispakendatud Prleška tünka sisaldab eespool nimetatud vahekorras liha ja pekki, mis on enne pakkimist laagerdamisanumast võetud. Selleks et säilitada Prleška tünka eriline kvaliteet ja organoleptilised omadused ning tagada eelkõige lõpptoote mikrobioloogiline puhtus, on oluline, et Prleška tünkat pakendataks vahetult pärast laagerdamist kindlaks määratud geograafilises piirkonnas. Toote võib pakkida vaakum- või gaaspakendisse.

4.6. Seos piirkonnaga:

Prleška tünka kaitse toetub Prleška tünka tootmiseks kasutatavale spetsiaalsele traditsioonilisele tehnoloogiale, mis annab tootele selle ainuomased organoleptilised omadused.

Prlekija on alati olnud tuntud seakasvatuspiirkond. Põllumehed hakkasid tünkat tootma peamiselt selleks, et säilitada liha kogu aasta vältel. Nii hakkasid nad panema liha hakitud peki peale, mille nad olid eelnevalt osaliselt sulatanud, soolanud ja jahutanud (verb „tünkati” tähendab kihtide kaupa ladumist). Suurt puidust anumat, kus nad liha rasva sees hoidsid, nimetasid nad tünkaks. Seda nimetust kasutatakse tänapäevani.

1487. aastast pärit andmed näitavad, et tünka oli tuntud mitmetes selle piirkonna kirikuvaldustes ja linnades.

Vanade üleskirjutuste järgi oli Prlekija 18. sajandi lõpus tuntud hakitud peki, peekoni, suitsutatud sealiha ja spetsiaalsete puitanumate – tünkade – poolest, milles seda spetsialiteeti juba sel ajal hoiti.

Niisiis muutus Prleška tünka valmistamine mitmete põlvkondade jooksul traditsiooniliseks liha aasta läbi säilitamise meetodiks.

Mitmed uurimused on näidanud, et Prleška tünka spetsiaalne valmistamistehnoloogia ja nimetus on säilinud just punktis 4.3 nimetatud geograafilises piirkonnas. Kuigi tootmistehnoloogia on nüüd kaasaegsem, peetakse siiski kinni algupärasest valmistamismeetodist.

Prleška tünka head mainet toetavad ka mitmed võistlustel saadud tunnistused ja auhinnad. Ka tänapäeval on Prlekija piirkonna traditsiooniline toit käär musta leiba pekivõide, tünka liha viilu ja hapukurgiga.

4.7. Kontrolliasutus:

Nimi: Bureau Veritas, d.o.o. Aadress: Linhartova 49a SI-1000 Ljubljana SLOVENIJA Tel +386 14757670 Faks +386 14747602 E-post: info@bureauveritas.si

4.8. Märgistus:

Prleška tünka tootjad, kes täidavad spetsifikaadi tingimusi, mida kinnitab neile antud tunnistus, peavad märkima oma tootele tootenimetuse „Prleška tünka”, puitanumat (tünka) kujutava ühise sümboli, riikliku kvaliteedimärki ja vastava ühenduse sümboli.

Lisaks kohaldatavates eeskirjades nõutud teabele, peab tooteinfos olema täpsustatud, millist liha on kasutatud (jalad, seljatükk, sirloin, kael) ning liha ja peki vahekord. Seljatükki ja sirloini võib tähistada sõnaga šnita ning kaelaliha sõnaga šijak. Liha ja peki vahekord peab alati olema märgitud nii, et selle kogusumma on 100.